That Fall thiere Man - Ald-Saxisc

Oc sulîco thiu nadra was luggiro thanne alle thê ôðru dior the God gewarhta oƀar erðun ∙ endi thiu nadra quað tô themu wîƀe ∙ Hwî farbad God iuw that gî ne âtin fan eogehwethrumu bôme innan Paradisium? That wîf andwordda ∙ Fan thero bômo wastume the sind in Paradisium wî etað, endi fan thes bômes wastume ∙ the is an middie gardun ∙ God bebad ûs that wî ne âtin, nîhwethar wî thena bôm ne andhrinin the wî swultin. Thô quað thiu nadra eft tô themu wîƀe ∙ Ne sîn gî garolîco dôd ∙ thôh the gî fan themu bôme eten. Ac God wêt giwisso that iuwre ôgun sind geopanod in sô hwilîcumu dage sô gî etað fan themu bôme ∙ endi thanne gî sind engilum gelîco ∙ witandi eogehweðar ge gôd ge uƀil. Thô gesah that wîf that thê bôm was gôd tô etanne ∙ bî themu the iru thuhti ∙ endi scônio tô ôgum endi lustigo tô gesihte ∙ endi thô genam fan thes bômes wastume endi geat endi salda iru were ∙ hê at thô. Endi iro bêthro ôgun wurdun geopanod ∙ siu andfundun thô that siu nacod wârun ∙ endi siuwidun im ficlôf endi warhtun im brôcos. Eft thô God quam endi siu gehôridun is stemna ∙ thâr hê gêng in gardun oƀar middage ∙ thô hûdda Adam ina ∙ endi is wîf ôc sô deda ∙ fram Godes gesihte an middie thero bômo gardun. God hêht Adam endi quað ∙ Adam ∙ Hwâr bist thû? Hê quað ∙ Thîna stemna ik gehôrida ∙ liof ∙ in gardun ∙ endi ik andred mî an thiu the ic bium nacod ∙ endi ik hûdda mî. God quað ∙ Hwê sagda thî that thû nacod wâri ∙ Ef thû ne âtis fan themu bôme the ik thî bebad that thû fan ne âtis? Adam quað ∙ That wîf that thû mî fargaƀi tô gefôrianne ∙ salda mî fan themu bôme ∙ endi ic at ∙ God quað tô themu wîƀe ∙ Hwî dedes thû that? Siu quað ∙ Thiu nadra bidrôg mî endi ic at. God quað tô theru nadrun ∙ An thiu the thû thit dedes ∙ thû bist fardômid twisc allum diorum endi wildidiorum. An thînum brioste thu gêst endi thê erðun etis allum dagum thînes lîƀes. Ik settiu fiundscepi twisc thî endi themu wîƀe endi thînum aƀarun endi iro aƀrun ∙ siu tebrekid thîn hôƀid endi thû dihtos angegin ira hôhe. Tô themu wîƀe quað God ôc sulîco ∙ Ik gemanagfaldu thîna quâla endi thîne âkenninge ∙ an sêrnessie thû âkennis kind endi thû bist undar weres andwalde endi hê gewaldid thî. Tô Adame hê quað ∙ An thiu the thû gehôrides thînes wîƀes stemna endi thû âti fan themu bôme ∙ the ic thî bebad that thû ne âtis ∙ is thiu erða fardômid in thînumu werce ∙ an thracum thû etis fan theru erðun allum dagum thînes lîƀes. Thornos endi thistil siu âsprûtid thî ∙ endi thû etis thera erðun wurto. An swête thînes wlities thû fêhos thînes brôdes ∙ und that thû giwende tô erðun ∙ fan theru the thû ginuman wâri ∙ an thiu the thû bist melm endi tô melme wirthis.